ET Euroopa Liidu Teataja C 325/22

Komisjoni teatis liikmesriikidele, millega muudetakse EÜ asutamislepingu artikli 93 lõike 1 kohast teatist asutamislepingu artiklite 92 ja 93 kohaldamise kohta lühiajalise ekspordikrediidikindlustuse suhtes

(2005/C 325/11)

I. Sissejuhatus

Komisjoni teatis liikmesriikidele, millega muudetakse EÜ asutamislepingu artikli 93 lõike 1 kohast teatist asutamislepingu artiklite 92 ja 93 kohaldamise kohta lühiajalise ekspordikrediidikindlustuse suhtes (1) (edaspidi “1997. aasta teatis”) võeti vastu 1997. aastal ja selle kohaldamisaeg pidi olema viis aastat 1. jaanuarist 1998 kuni 31. detsembrini 2002.

2001. aastal võttis komisjon vastu 1997. aasta teatise muudatuse (2) (edaspidi “2001. aasta muudatus”) seoses nende turukõlblike riskide (tururiskide) määratlusega, mida ei tohi katta ekspordikrediidikindlustajad riigi abil. 2001. aasta muudatusega pikendati ka 1997. aasta teatise kehtivusaega 31. detsembrini 2004. 1997. aasta teatise kehtivust pikendati 2004. aastal komisjoni vastuvõetud teatisega (3) veel 31. detsembrini 2005.

Vastavalt 1997. aasta teatise punktile 2.6, nagu see on sätestatud 2001. aasta muudatusega:

“Eraõigusliku edasikindlustusturu võime (maht) on erinev. See tähendab, et turukõlblike riskide määratlus ei ole püsiv ja võib aja jooksul muutuda. Seetõttu võidakse määratlus läbi vaadata eelkõige käesoleva teatise kehtivusaja lõppemisel 31. detsembril 2004. Komisjon konsulteerib liikmesriikidega ja muude kõnealustest ülevaatustest huvitatud isikutega. (4) Niivõrd, kui see on vajalik, tuleb määratluse muutmisel arvesse võtta ühenduse ekspordikrediidikindlustust reguleerivate õigusaktide rakendusala, et vältida vastuolusid ja õiguskindlusetust.”

2001. aasta muudatuse sissejuhatuses väidetakse ka:

“Komisjon soovib teavitada liikmesriike ja huvitatud isikuid, et ta kavatseb 2003. aastal läbi viia lisauuringu, et teha kindlaks eraõigusliku edasikindlustusturu võime, kohandamaks turukõlbliku riski määratlust nii, et tulevikus laieneks see mitmesugustele kommertsriskidele, hõlmates võimaluse korral kõigi maailma riikidega seotud kommertsriske. Kui uuringu tulemused ja liikmesriikidega peetavad konsultatsioonid kinnitavad, et selline määratluse laiendamine on võimalik, muudab komisjon turukõlbliku riski määratlust 1997. aasta teatise läbivaatamise käigus 2004. aastal.”

Pärast uuringu valmimist eraõigusliku edasikindlustusturu kohta ekspordikrediidikindlustuse valdkonnas ja pärast konsulteerimist liikmesriikidega nii nõukogu ekspordikrediidi töörühmas kui riigiabi käsitlevatel mitmepoolsetel kohtumistel ning teiste huvitatud isikutega on komisjon otsustanud jätta muutmata 2001. aasta muudatuses oleva turukõlblike riskide määratluse. Enamikus liikmesriikides puudub või on ebapiisav eraõiguslike kindlustusandjate ekspordikrediidikindlustuse kate puuduva või väga väikese kasumi tõttu piiratud ekspordikäibega väikestele ettevõtetele. Madal kasum kajastab välisriikide ja -ostjate ebaühtlast levikut, ettevõtete vähest haritust ja teadmisi ekspordikrediidikindlustuse keerulisusest, samas nõuab puuduse kõrvaldamine rohket juhendamist ja vahendeid. Komisjon on valmis käsitlema nende ettevõtete ekspordiga seotud riske ajutiselt turukõlblike riskidena nendes liikmesriikides, kus eraturg seda kindlustust piisavalt ei paku, pidades silmas ka kommertskindlustajate vajadust kohaneda ELi laienemisega tekkinud suurema turuga.

Seda uut sätet kohaldatakse 1. jaanuarist 2006 kuni 31. detsembrini 2010. Komisjon hindab siiski kolme aasta jooksul piiratud ekspordikäibega VKEde turuolukorda. Kui nende VKEde jaoks osutub ekspordikrediidikate eraturul ebapiisavaks, muudab komisjon käesolevat teatist, lugedes nende ekspordiga seotud riskid turukõlblikeks riskideks.

Komisjon otsustas pikendada ka 1997. aasta teatise kehtivusaega 31. detsembrini 2010.

Komisjon soovib teatada liikmesriikidele ja huvitatud isikutele, et 2010. aastal vaatab ta uuesti läbi eraõigusliku edasikindlustusturu võime, et kohandada vastavalt vajadusele turukõlblike riskide määratlust, eelkõige seoses uue olukorraga, mida peetakse turukõlbmatute riskide põhjustajaks.

II 1997. aasta teatise muudatused

Alates 1. jaanuarist 2006 jõustuvad järgmised muudatused 1997. aasta teatises, nagu seda on muudetud 2001. aasta muudatusega:

1. Punktis 2.5 lisatakse esimese lõike järele järgmine lõige: “Olenemata eelmise lõike esimese lause turukõlblike riskide määratlusest, kui liikmesriigis ei ole eraõiguslikku kindlustusturgu, käsitletakse lisas loetletud riikides eraõiguslike ja avalik-õiguslike võlgnike kommerts- ja poliitilisi riske ajutiselt turukõlbmatute riskidena, kui need on ELi asjakohase määratluse (5) alla kuuluvate nende väikeste ja keskmise suurusega ettevõtete riskid, kelle aasta ekspordi kogukäive ei ületa 2 miljonit eurot (6). Sellistel juhtudel ühtlustab avalik-õiguslik või riigi toetust saav ekspordikrediidikindlustaja võimalikult suures osas oma turukõlbmatute riskide kindlustusmaksed maksetega, mida küsivad ekspordikrediidikindlustajad mujal kõnealuse riski eest, võttes arvesse välisostjate vähesust, kindlustatud ettevõtja omadusi ning seotud kulusid. Liikmesriikide suhtes, kes kavatsevad esitada komisjonile teatise käesoleva klausli kohaldamise kohta, kohaldatakse sama menetlust ja samu tingimusi, mis on sätestatud punktis 4.4 vabastamisklausli kohaldamiseks. Komisjon jätab endale õiguse käesoleva klausli peatamiseks või selle kohaldamistingimuste läbivaatamiseks liikmesriikidega konsulteerides, kui ta leiab, et eraõigusliku kindlustusturu võime muutub selles segmendis käesoleva teatise kehtivuse ajal.”

2. Punkt 2.6 asendatakse järgmisega: “Eraõigusliku edasikindlustusturu võime on erinev. See tähendab, et turukõlblike riskide määratlus ei ole püsiv ja võib aja jooksul muutuda. Seetõttu võidakse määratlus läbi vaadata eelkõige käesoleva teatise kehtivusaja lõppemisel. Komisjon konsulteerib selles valdkonnas asjaomaseid kogemusi omavate liikmesriikide esindajate ja muude kõnealustest ülevaatustest huvitatud isikutega. Niivõrd, kui see on vajalik, tuleb määratluse muutmisel arvesse võtta ühenduse ekspordikrediidikindlustust reguleerivate õigusaktide rakendusala, et vältida vastuolusid ja õiguskindlusetust.”

3. Punkt 4.5 asendatakse järgmisega: “Käesolevat teatist kohaldatakse kuni 31. detsembrini 2010.”

(1) ELT C 281, 17.9.97, lk 4.

(2) ELT C 217, 2.8.2001, lk 2.

(3) ELT C 307, 11.12.2004, lk 12.

(4) Komisjon palub muu hulgas abi nõukogult (näiteks selle ekspordikrediidi töörühmalt).

(5) Komisjoni 6. mai 2003. aasta soovitus 2003/361/EÜ väikeste ja keskmise suurusega ettevõtete määratluse kohta, ELT L 124, 20.5.2003, lk 36, mida võidakse edaspidi muuta.

(6) Asjaomase aasta ekspordikäibe arvutamine toimub vastavalt komisjoni 6. mai 2003. aasta soovituse 2003/361/EÜ I lisa artiklile 4, mida võidakse edaspidi muuta. I lisa artikli 4 lõiget 2 kohaldatakse mutatis mutandis asjaomase ettevõtja aasta ekspordikäibe suhtes.